《赠潜山张节孝》
清代·魏廷珍

骨肉本天属，不以忧患间。张公至性人，高节光寓县。

献逆乱天常，残伤及枯干。守死获父灵，竟以血同溅。

弱孙初髫龄，詈贼气冲汉。兰玉甘摧折，行路尽悲怨。

有仆枕尸股，泣诉肠欲断。精诚格豚鱼，渠凶为感叹。

三世归楄柎，匡勷成馈奠。人生岂无死，天网明如电。

至今潜山族，华簪享余善。

作者简介：魏廷珍，字君璧，一字董村，景州人。康熙癸巳一甲三名进士，授编修，官至工部尚书。坐事免，还原衔。谥文简。有《课忠堂诗钞》。